Nordjyske Mie Ø Nielsen svømmede tirsdag aften ind på en samlet sjetteplads i damernes 100 meter fri. Det var ved Europamesterskaberne i svømning i London og skete i tiden 54,55. Dermed sikrer Mie Ø. Nielsen sig en finaleplads på denne distance som afvikles i morgen aften. Men den 19-årige svømmer fra Aalborg valgt ikke at svømme finalen, da der også er 100 m rygsvømning på programmet onsdag. Her er Mie Ø. Nielsen forsvarende Europamester og har derfor sit primære fokus der. Aalborg Svømmeklubs Viktor Bromer svømmede tirsdag aften indledende 200 m individuel medley i tiden 2.03,07 og bliver samlet nummer 29. For Viktor Bromer venter i morgen 200 m butterfly – distancen, hvor den 23-årige svømmer er forsvarende Europamester. Der venter således en ny meget spændende konkurrencedag ved EM i London i morgen, set med danske øjne, når Aalborg-svømmerne Mie Ø. Nielsen og Viktor Bromer udfordres på hver deres mesterskabstitler.

Opsummering:
Nordjyske Mie Ø Nielsen dropper finalen i 100 meter fri og satser på at forsvare Europameterskabet onsdag i stedet.